Antara Semalam Hari Ini 



ANTARA SEMALAM DAN HARI INI. 

oleh: 

Imam As-syahid Hassan Al-Banna 


1 


Antara Semalam Hari Ini 


RISALAH NABI YANG AMANAH 

Sejak 1370 tahun yang lalu, Muhammad bin Abdullah, Nabi yang ummi telah menyeru di atas 
kemuncak bukit Sofa, Mekah, maksudnya: 

"Wahai sekalian manusia , sesungguhnya saya adalah pesuruh Allah kepada kamu sekelian , Tuhan yang 
memiliki seluruh langit dan bumi , tidak ada tuhan melainkan Dia , yang menghidupkan dan mematikan. 
Berimanlah kamu dengan Allah dan RasulNya , Nabi yang ummi yang telah beriman dengan Allah dan 
kalimahNya. Turutlah kamu sekalian kepadaNya moga-moga kamu mendapat petunjuk". (Al-A'raf :158) 
Dakwah yang merangkum itu menjadi garis pemisah bagi seluruh alam. Pemisah antara zaman 
yang gelap gelita dengan zaman yang akan datang yang bersinar dengan cahaya dan bahagia 
abadi. Dakwah ini juga menjadi satu pengisytiharan yang terang dan nyata terhadap satu sistem 
yang baru yang disyariatkan Allah yang amat mengetahui dan amat bijaksana. Ia disampaikan 
oleh pesuruhNya Muhammad saw, pembawa khabar gembira dan pengingat manusia bersama 
kitabNya al Quran yang terang dan bersinar, juga bala tenteranya yang dahulu yang terdiri 
daripada orang- orang muhajirin dan ansar dan pengikut-pengikut jejak langkah mereka dengan 
penuh ihsan. Dakwah ini bukan satu ciptaan manusia, ia adalah ciptaan Allah yang tidak ada 
ciptaan yang lebih baik selain dari-Nya. 

Firman Allah, maksudnya, 

"Sebelumnya kamu tidaklah mengetahui apakah al kitab (al Quran) dan tidak pula mengetahui apakah 
iman itu tetapi Kami menjadikan al Quran itu cahaya yang Kami beri petunjuk dengannya, siapa yang 
Kami kehendaki di antara hamba Kami. Dan sesungguhnya Kami benar-benar memberi petunjuk kepada 
jalan yang lurus (iaitu) jalan Allah yang kepunyaannya segala apa-apa yang ada di langit dan apa yang di 
bumi, ingatlah bahawa kepada Aliahlah kembali semua urusan". 

(as Syura:52-53) 


2. MANHAJ AL-QURAN DALAM MEMPERBAIKI MASYARAKAT. 

Al Quran adalah penghimpun segala cara untuk membaiki masyarakat. Ia telah diturunkan ke 
atas Nabi saw. Ianya dibacakan kepada orang-orang mukmin dari masa ke semasa menurut 
keadaan, suasana dan sempena. 

Firman Allah, maksudnya. 

"Demikianlah supaya kami perkuat hati mu denganNya dan Kami (menurunkanNya) dan 
membacakanNya kelompok demi kelompok. Tidaklah orang-orang kafir itu datang kepadamu (membawa 
sesuatu yang ganjil) melainkan Kami datangkan kepada mu suatu yang benar dan yang paling baik 
penjelasannya" . 

(al Furqaan:32-33). 

Apabila sempurna wahyu itu diturunkan dan dipelihara di setiap dada dan pada mashaf-mashaf 
dalam masa lebih kurang dua puluh dua tahun, Allah telah kumpulkan di dalamnya penjelasan 
tiap-tiap perkara untuk umat ini. Dasar-dasar pembaikian dan pengislahan masyarakat yang 
sempurna yang didatangkan oleh al Quran itu berlegar dibawah qaidah-qaidah ini: 

1) Ketuhanan (Rabbaniah). 

2) Ketinggian jiwa manusia. 

3) Peneguhan aqidah terhadap adanya pembalasan. 

4) Pengisytiharan persaudaran di kalangan manusia. 

5) Membangunkan seluruh laki-laki dan wanita serta pengisytiharan tanggungjawab dan 
persamaan di antara keduanya serta penentuan tugas masing- masing secara detail. 

6) Jaminan untuk masyarakat dengan penetapkan hak-hak kehidupan, pemilikan, kerja, 
kesihatan, kebebasan, pelajaran, keselamatan individu dan penentuan sumber laba. 

7) Memelihara dua kehendak semulajadi; keinginan memelihara jiwa dan memelihara 
keturunan dengan mengatur keinginan perut dan seks. 

8) Keras dan kesungguhan dalam memerangi jenayah-jenayah berat. 

9) Menguatkan kesatuan umat ini menghapuskan seluruh unsur-unsur dan sebab yang 
membawa perpecahan umat. 

10) Mewajibkan umat supaya berjihad dalam menegakkan prinsip-prinsip kebenaran yang 
didatangkan oleh sistem ini. 

1 1) Menjadikan negara sebagai wakil kepada fikrah Islam dan negara bertanggungjawab 
melindunginya. Negara juga bertanggungjawab untuk melaksanakan matlamatnya dalam 
masyarakat yang khusus (Negara Islam) dan menyampaikan fikrah ini kepada seluruh 
manusia. 


3. SYIAR-SYIAR PRAKTIK BAGI SISTEM INI. 

Sistem al Quran ini berbeza dengan segala sistem dan teori-teori falsafah ciptaan manusia. Ia 
tidak membiarkan segala dasar dan ajaranNya tinggal sebagai teori sahaja dalam diri manusia 
atau juga tidak sebagai pendapat-pendapat dalam buku-buku atau sebagai kata-kata di bibir 
mulut sahaja. 

Dasar Islam disyariatkan untuk ditumpu, diperkukuh dan dimanfaatkan kesan dan hasilnya 
sebagai interpretasi yang praktik. Umat yang beriman dan mempercayainya mesti bersungguh- 
sungguh melaksanakan kerja ini. Ianya hendaklah dianggap sebagai suatu kefardhuan dan 
mereka yang meremeh-remehkannya tidak boleh dipandang ringan. Orang yang 
melaksanakannya akan diberi pahala dan mereka yang meninggalkannya akan dibalas dengan 
balasan yang mungkin boleh mengeluarkan mereka dari masyarakat Islam. 

Di antara tanggungjawab penting dalam sistem ini yang dijadikan sebagai satu tembok untuk 
pemusatan prinsip-prinsipnya ialah: 

1 . Sembahyang, zikir, taubat, istighf ar dsbnya. 

2. Puasa, menjaga diri, beringat dari boros. 

3. Zakat, sedekah dan berbelanja di jalan kebaikan. 

4. Haji, melancung, mengembara, menyelidik dan memerhati kerajaan Allah. 

5. Berusaha, bekerja dan menjauhi dari meminta. 

6. Jihad, berjuang, menyediakan pejuang dan menjaga keluarga pejuang serta kebaikan mereka 
di kala mereka berjauhan. 

7. Amar ma'ruf dan memberi nasihat. 

8. Mencegah dari yang mungkar, pemulauan orang ramai terhadapnya dan orang-orang yang 
melakukannya. 

9. Menambah ilmu pengetahuan setiap muslim dan muslimat dalam berbagai bidang hidup 
yang sesuai untuk mereka. 

10. Baik pergaulan dan berakhlak dengan akhlak yang baik. 

1 1. Sentiasa menjaga keselamatan tubuh dan memelihara pancaindera. 

12. Ikatan yang baik di antara pemerintah dengan rakyat dengan menjaga dan taat. 

Setiap Muslim dituntut mempraktikkan kewajipan ini dan memperjuangkannya sebagaimana ia 
telah di terangkan oleh sistem al Quran. Setiap Muslim jangan sekali-kali mencuaikannya walau 
satu daripadanya. Kesemua kewajipan ini telah disebutkan di dalam al Quran. Segala amalan 
Nabi saw dan para sahabat menerangkan pelaksanaan ini dengan jelas dan terang. Tiap-tiap 
amal tersebut mengukuh dan tertumpu kepada prinsip-prinsip sistem Islam yang kesemuanya 
memberi faedah kepada seluruh manusia. 


4. NEGARA ISLAM YANG PERTAMA. 

Di atas dasar sistem al Quran ini, tertegaklah sebuah negara Islam yang pertama. Ianya sebuah 
negara yang beriman benar-benar dengan al Quran, melaksanakan segala ajarannya dengan 
penuh rapi dan kemudiannya menyebarkannya pula ke seluruh dunia. 

Khalifah Islam yang pertama(Abu Bakar ra) pernah berkata " Jika seutas tali pengikat unta hilang 
pun dari jagaan saya , saya akan dapatinya dalam Al-Quran" . 

Beliau telah memerangi orang-orang yang enggan mengeluarkan zakat dan menyifatkan mereka 
itu sebagai murtad kerana meruntuhkan salah satu rukun sistem ini. Beliau mengatakan, "demi 
Allah kalau mereka itu enggan menunaikan kepada ku seutas tali pengikat unta seperti yang telah 
ditunaikan kepada Rasulullah saw f pasti aku akan perangi mereka selagi pedang masih herada di tangan 
ku". 

Kesatuan yang sepenuhnya tercerna dalam ummah yang baru lahir ini. Kesatuan masyarakat 
tercerna dalam kerangkuman seluruh sistem al Quran dan bahasa Al-Quran dikalangan mereka. 
Kesatuan politik terangkum di bawah naungan Amirulmukminin dan lambaian panji-panji 
khalifah di ibu negara. Idea Islam tidak berlegar dalam tentera sahaja atau di Baitul Mal atau 
pada tindak laku pemerintah sebab mereka semua bekerja dalam satu aqidah dan dengan arahan 
yang satu dan menyeluruh. 

Prinsip al Quran ini telah berjaya menghapus dan menghalau keluar fahaman-fahaman 
keberhalaan yang khurafat di Semenanjung tanah Arab dan Farsi. Yahudi penipu juga telah 
dihalau dan kekuasaan agama dan politik mereka dilenyapkan. Prinsip dan dasar Al-Quran ini 
juga telah berjuang menentang fahaman Kristian sehingga terhapus dari benua Asia dan Afrika 
dan terpaksa berlindung di bawah naungan kerajaan Rum timur di Konstantinopel. Dengan ini 
dua benua yang besar ini telah memusatkan seluruh kuasa spiritual dan politiknya kearah 
kerajaan Islam. Dasar Islam ini seterusnya juga telah berusaha memerangi benua ketiga (benua 
Eropah) iaitu menyerang Konstantinopel dari Timur dan mengepungnya dengan bermatian dan 
menyerangnya (benua Eropah) dari barat dengan menawan Andalus. Bala tentera Islam telah 
berjaya sampai ke tengah Perancis serta utara dan selatan Itali. Ia juga telah mendirikan sebuah 
kerajaan yang agung di Eropah Barat yang bersinar dengan ilmu dan peradaban. Kemudian 
barulah Konstantinopel sempurna di buka dan Kristian diletakkan di sudut yang kecil di tengah 
Eropah. Kapal laut tentera Islam belayar hebat di dua lautan iaitu lautan Mediteranean dan laut 
Merah yang mana kedua lautan itu menjadi tasik Islam. Tentera laut negara Islam memegang 
kunci laut di timur dan di barat dan seluruh kekuasaan darat dan laut berada di tangan Islam. 
Implikasi dari ini umat Islam dapat berhubung dengan bangsa-bangsa lain. Umat Islam berjaya 
memindahkan kebanyakan tamadun dunia tetapi dengan kawalan kekuatan iman dan prinsip 
peraturannya. Seluruh tamadun itu telah diubahsuai dengan kehendak-kehendak Islam dengan 
mengekalkan keindahan dan kehebatannya. Islam tidak menegah dari mengambil faedah 
tamadun itu selagi ianya tidak mengganggu kesatuan politik dan masyarakat ummat Islam. 

5. FAKTOR-FAKTOR YANG MENGHANCURKAN NEGARA ISLAM. 

Di dalam kekuatan hebat dan tanah yang meluas ini, faktor-faktor merungkai mula meresap ke 
dalam kehidupan umat al Quran ini. Faktor ini membesar dan berkembang sedikit demi sedikit 
sehingga akhirnya telah merobek Daulah Islam ini dengan hancurnya pusat kerajaan Islam pada 
kurun ke 6 Hijrah di tangan Tartar. Sekali lagi ianya berlaku pada kurun 14 Hijrah (Kejatuhan 
Khalifah Othmaniah). Peristiwa ini meninggalkan kesan yang amat buruk. Umat Islam 
bertaburan dan negara Islam menjadi negeri-negeri kecil. 

Faktor-faktor yang menjadikan demikian: 

i) Perpecahan politik , asabiyyah (fanatik), berebut pangkat dan kepemimpinan. Sedangkan Islam telah 
memberi amaran keras dalam masalah ini. Islam telah mengingatkan supaya menjauhkan diri 
dari kepimpinan. Islam berulang kali menarik perhatian umatnya bahawa inilah faktor yang 
merosak dan menghancurkan mana-mana rakyat dan negara. Allah berfirman, maksudnya; 
" ...dan janganlan kamu bertelagah , nescaya kamu akan gagal dan hilang kekuatanmu dan bersabarlah , 
sesungguhnya Allah beserta orang-orang yang sabar" (al Anfal :46). Disamping itu Islam juga sangat 
berpesan supaya ikhlas kerana Allah semata-mata dalam percakapan, perbuatan dan hindarkan 
dari suka kemasyhuran dan pujian. 

ii) Perbezaan pandangan dalam agama dan mazhab , menyeleweng dari agama yang sepatutnya acjidah dan 
amalan tetapi bertukar menjadi cakap-cakap dan istilah kaku yang mati. Kecuaian terhadap kitab Allah , 
sunnah Rasulullah saw, jumud dan fanatik terhadap pendapat dan kata-kata seseorang , suka bertengkar 
dan berdebat sedangkan semua perkara ini ditegah oleh Islam. Rasulullah saw bersabda, 
maksudnya "Tidak sesat sesuatu kaum itu selepas mereka mendapat hidayat kecuali oleh kerana 
mereka suka bertengkar". 

iii) Tenggelam dalam pelbagai kemewahan dan kenikmatan, suka berhiburan dan keseronokan. Ianya 
berlaku begitu dahsyat pada pemerintah-pemerintah Islam lebih dari apa yang berlaku kepada 
pemerintah bukan Islam. Padahal mereka telah membaca firman Allah, maksudnya; " Dan jika 
kami hendak membinasakan negeri , maka kami perintahkan kepada orang-orang yang hidup mewah di 
negeri itu (supaya mentaati Allah) tetapi mereka melakukan kedurhakaan dalam negeri itu. Maka sudah 
sepatutnya berlaku terhadapnya ketentuan kami dan kemudian kami hancurkan negeri itu sehancur- 
hancurnya ". (allsra':16) 

iv) Peralihan kuasa dan pimpinan kepada bukan Arab; samada kepada Tar si, Dailam (suku Kur d), 
Mamalik, Turki dll. Kebanyakan mereka ini tidak pernah merasa kemanisan Islam yang sebenar. 
Hati-hati mereka tidak dapat disinari oleh cahaya al Quran disebabkan kesukaran memahami 
maksud-maksudnya. Sedangkan mereka telah membaca firman Allah, maksudnya, " Hai orang- 
orang yang beriman , janganlah kamu ambil menjadi teman kepercayaan mu orang-orang yang di luar 
kalangan mu (kerana) mereka tidak henti-hentinya (menimbulkan) kemudharatan bagi mu. Mereka 
menyukai apa yang menyusahkan kamu. Telah nyata kebencian dari mulut mereka, dan apa yang 
disembunyikan oleh hati mereka adalah lebih besar lagi. Sungguh telah Kami terangkan kepada mu ayat- 
ayat (Kami) jika kamu mahu memahaminya" . (Al Imran :118) 

v) Mengabaikan ilmu-ilmu teknologi dan sains sebaliknya menghabiskan masa dengan teori falsafah dan 
ilmu-ilmu khayal yang mandul. Sedangkan Islam mengesa mereka supaya mengkaji, menyelidik 
segala rahsia-rahsia kejadian, meneroka di muka bumi dan berfikir tentang makhluk Allah 
sebagaimana firman Allah, maksudnya; " Katakanlah , perhatikanlah apa yang ada di langit dan bumi" . 
(Yunus:101). 

vi) Sikap pemerintah yang tertipu dengan kekuatan sendiri dan cuai untuk mengkaji perkembangan 
masyarakat lain sehingga mereka ketinggalan dalam persiapan dan persediaan yang mana akhirnya 
mereka telah di cakup sekali gus. Al Quran telah memerintahkan mereka supaya sentiasa 
berwaspada dan jangan lalai. Ia mensifatkan orang-orang yang lalai dan cuai tak ubah seperti 
binatang bahkan lebih sesat dari itu. Firman Allah, maksudnya; "Dan sesungguhnya Kami jadikan 
untuk (isi neraka jahannam) kebanyakan dari jin dan manusia. Mereka mempunyai hati tetapi tidak di 
pergunakannya untuk memahami (ayat-ayat Allah) dan mereka mempunyai mata (tetapi) tidak di 
pergunakannnya untuk melihat (tanda-tanda kekuasaan Allah) dan mereka mempunyai telinga (tetapi) 
tidak dipergunakan untuk mendengar (ayat- ayat Allah). Mereka itu sebagai binatang ternak bahkan 
mereka lebih sesat lagi. Mereka itulah orang- orang yang lalai" (al-A'raf:179). 

vii) Terpedaya dengan tipu muslihat musuh yang manis di bibir. Mereka merasa kagum dengan carakerja 
dan kemewahan hidup kuffar musuh. Mereka terburu-buru meniru kuffar tanpa mengira baik buruk . 
Sedangkan al-Quran sangat menegah muslimin dari meniru atau menyerupai kuffar. Al-Quran 
terus terang memerintah supaya tidak menyerupai kuffar dan perlunya memelihara ciri-ciri 
identiti Islam. Firman Allah, maksudnya; "Hai orang-orang yang beriman, jika kamu mengikuti 
sebahagian dari orang-orang yang al Kitab nescaya mereka akan mengembalikan kamu menjadi orang kafir 
sesudah kamu beriman" (aL-Imran:100). Di ayat yang lain, maksudnya; "Hai orang-orang yang 
beriman, jika kamu taati orang-orang itu nescaya mereka mengembalikan kamu ke belakang (kepada 
kekafiran) lalu kamu menjadi orang yang rugi" (aL-Imran:149) 


6. PERTARUNGAN POLITIK 

(a) Cubaan menghancurkan umat Islam. 

Faktor-faktor yang disebutkan tadi mula menyengat dan melemahkan daulah dan umat. Bangsa- 
bangsa (musuh Islam) yang sentiasa mengekori mereka menj angka inilah peluang untuk 

membalas dendam dan menghapuskan negara dan umat Islam yang merosakkan mereka selama 
ini. Turunlah bangsa Tartar (Monggol seperti air banjir ke negara Islam. Tartar 

memotong badan umat Islam sepotong-potong dan akhirnya mereka pun sampai ke Baghdad, 
ibu kota kerajaan Abbasiyyah. Mereka memijak badan khalifah Musta'sim dengan kasut mereka. 
Dengan ini berkecailah untaian negara Islam dan bertaburanlah ikatan khalifah buat pertama 
kalinya. Seluruh umat Islam berpecah menjadi negara-negara yang kecil dan setiap kabilah 
mempunyai amirulmukminin dan mimbarnya sendiri. 

Kristian di Eropah mula perasan dan mengumpulkan sekutu-sekutu mereka. Akhirnya melalui 
sembilan kali serangan (Peperangan Salib), mereka berjaya menendang Islam jauh ke Asia dan 
Afrika). Mereka berjaya mendirikan negara Kristian di Baitul Maqdis dan menggugat seluruh 
umat Islam, timur dan barat. Mereka juga cuba menyerang Mesir yang merupakan negara Islam 
yang terkuat pada masa itu. 


(b) Kemenangan berterusan. 

Walaupun bathil telah mengalahkan haq tetapi Allah tidak mengizinkan lebih dari itu. Mesir 
telah berjaya mengumpulkan saki baki tentera dari negara-negara kecil Islam dan di bawah 
pimpinan Salahudin al Ayyubi, Baitul Maqdis dapat di kembalikan semula. Diperlihatkan juga 
kekalahan kristian di Hittin. Kemudian tentera Islam ini berdiri gagah di hadapan Tartar di 
bawah pimpinan Sultan Zahir Baybars dan berjaya mengalahkan mereka di Ain Jalut. Selepas ini 
sistem khalifah pun di hidupkan semula. Allah menghendaki selepas peristiwa-peristiwa ini 
Islam kembali tegak sebagai sebuah negara dan pelindung yang mempunyai kekuatan dan 
paling ditakuti yang dapat menyatukan seluruh umat dan rakyatnya di bawah panji-panjinya. 
Semangat muslimin yang tinggi terus menerus dan terus mara memerangi Kristian di bumi 
mereka. Konstantinopal pun dibuka dan kuasa Islam menjangkau ke tengah benua Eropah 
sehingga ke Vienna (Austria). Inilah dia negara Turki Othmaniah. 


(c) Bibit-bibit kebangkitan Eropah. 

Di bawah kerajaan Othmaniah, negara Islam menjadi tenang dan tertidur. Akhirnya mereka lalai 
dari apa yang berlaku sekeliling. Tetapi Eropah yang telah dapat mengambil sinar Islam (ilmu 
dan tamaddun) dari sebelah Barat (Sepanyol) dan dari sebelah timur melalui angkatan perang 
salibnya tidak pernah melepaskan peluang, tidak pernah cuai dan mengambil manfaat dan 
pelajaran yang lalu. Mereka mula memperkuatkan diri dan berkumpul di bawah panji-panji 
Eropah di Portugal. Mereka berjaya menahan kemaraan gelombang Islam di Barat dan berjaya 
pula menaburkan bibit perpecahan dan bercakaran sesama sendiri di kalangan umat Islam 
Sepanyol. Akhirnya mereka berjaya melontar umat Islam ke seberang laut (ke seberang Afrika). 
Sebagai ganti, sebuah negara baru Sepanyol Kristian telah bangkit. Eropah terus bersatu, berfikir, 
belajar, mengelilingi negeri-negeri dan meneroka negeri-negeri. Hingga penemuan Amerika 
sendiri adalah hasil usaha Sepanyol dan penemuan jalan ke India pula adalah hasil penerokaan 
Portugis. 

Timbul di kalangan mereka suara-suara lantang untuk pembaharuan lalu lahir ramai reformis 
masyarakat. Eropah juga telah mempelajari ilmu-ilmu dunia dan pengetahuan yang dapat 
menelurkan hasil. Dari revolusi-revolusi pembaharuan ini terbentuklah fahaman kebangsaan 
dan negara yang kuat yang kesemuanya bermatlamat untuk menghancurkan negara Islam. 
Negara-negara baru ini telah membentuk beberapa pakatan yang dianggap suci. 

(d) Serangan baru. 

Di bawah dasar penerokaan dan pengembaraan, kuasa Eropah telah menjangkau sepanjang- 
panjangnya sehingga ke negara Islam yang jauh seperti India dan negeri Islam di sekitarnya. 
Kristian Eropah berusaha bersungguh-sungguh untuk menghancurkan negara-negara Islam. 
Untuk tujuan itu mereka telah meletakkan berbagai rancangan kadang-kadang digambarkan 

dengan "masalah Timur" dan kadang-kadang dengan "pembahagian peninggalan harta orang 
sakit". 

Setiap negara Eropah mengambil peluang dan mencipta sebab-sebab remeh dan menyerang 
negara yang terdedah nyanyok itu. Bermulalah sedikit demi sedikit anggota-anggotanya 
berkurangan dan terus runtuh. Serangan ini berterusan memakan masa yang panjang. Banyak 
negara-negara Islam terlucut dari kerajaan Othmaniah dan jatuh ke dalam kuasa Eropah seperti 
negara Afrika Barat (Morokko, Algeria dll) dan Eropah Utara. Beberapa negara-negara bukan 
Islam yang tertakluk di bawah kuasa kerajaan Othmaniah seperti Yunan (Greek) dan negara- 
negara Balkan juga memerdekakan diri mereka. Pusingan penutup dalam krisis ini dengan 
munculnya Perang Dunia I pada tahun 1914-1918 M yang membawa kekalahan kepada Turki 
dan sekutu-sekutunya. Dengan ini ia telah memberi kesempatan yang seluas-luasnya kepada 
bangsa Eropah yang terkuat di masa itu (England dan Perancis) dan disertai Itali meletakkan 
tangannya ke atas pesaka yang paling banyak itu ialah umat Islam dan rakyat-rakyatnya. 
Negara-negara tersebut telah meluaskan kuasanya dalam berbagai nama seperti penaklukan, 
penjajahan, pengawasan dan perwakilan. Mereka telah membahagi negara-negara Islam seperti 
berikut; 

a) Afrika Utara (Maghribi, Algeria dan Tunis)menjadi jajahan Perancis. Diselang seli dengan 
Tanger yang berada di bawah kuasa antarabangsa dan jajahan Sepanyol di kampung- 
kampung. 

b) Libya di jajah oleh Itali. Itali tidak mahu langsung kesan-kesan Islam kekal wujud di situ. Ia 
telah memaksa penduduk di situ menjadi warganegara Itali dan dinamakannya sebagai Itali 
selatan. Di situ juga dicampakkan beribu-ribu orang tawanan yang berkebuluran dan 
manusia-manusia jahat. 

c) Mesir dan Sudan di bawah naungan Inggeris. 

d) Palestin berada di bawah jajahan Inggeris untuk dijualkan kepada Yahudi bagi mendirikan 
negara kebangsaan mereka. 

e) Syria di bawah jajahan Perancis. 

f) Iraq menjadi tanah jajahan Inggeris. 

g) Hijaz (Mekah dan Madinah) menjadi sebuah kerajaan yang sangat lemah sentiasa menunggu 
sedekah dan mengharap kepada janji-janji palsu dan perjanjian-perjanjian yang tidak laku 
dari Eropah. 

h) Yaman pula sebuah kerajaan yang tinggal hanya rangka-rangka, rakyatnya papa dan 
terancam dengan peperangan di setiap tempat dan masa. 

i) Di bahagian lain dari seluruh semenanjung Arab pula, yang tinggal hanya negeri-negeri yang 
kecil di mana amir-amirnya hidup di bawah ketiak konsol-konsol Inggeris. Mereka berjuang 
dengan cebisan-cebisan makanan dari meja makan Inggeris. Sesama mereka penuh menyala 
hasad dengki dan benci. Kuasa Berikat telah memberikan janji kemerdekaan kepada bekas 
Raja Semenanjung Arab; Malik Husin dengan syarat menolong mereka menghapuskan kuasa 
khalifah Othmaniah. 

j) Iran dan Afghanistan adalah kerajaan-kerajaan yang sentiasa bergolak dan menjadi rebutan 
sesama mereka. 


k) India menjadi jajahan Inggeris. 

l) Turkistan dan sekitarnya menjadi jajahan Rusia yang ditekan dengan dahsyatnya. 

Selain dari ini terdapat beberapa golongan minoriti Islam yang bertaburan di beberapa negara 
yang tidak mendapat sebarang tempat untuk berlindung seperti orang-orang Islam di Habsyah 
(Ethopia), Cina, Balkan, Afrika tengah, barat dan timur. 

Dengan apa yang berlaku ini, Eropah boleh dikatakan berjaya dalam pertarungan politik. Mereka 
berjaya merobek empayar Islam, berjaya menghapuskan negara Islam dan menyingkirkannya 
secara politik dari senarai negara-negara besar. 

(e) Ke arah kekuatan haru. 

Kezaliman yang jelas berlaku dan perjanjian bohong yang menyenak dada itu telah 
membangkitkan jiwa-jiwa umat ini. Mereka mula bangun menuntut kemerdekaan dan berjuang 
mengembalikan kebebasan dan keagungannya. Api revolusi terus menyala. Turki, Mesir, Iraq 
dan Syria telah bangun memberontak. Keadaan yang sama berlaku di Palestin dan Rif Maghribi. 
Kesedaran terus berkembang dan hasilnya umat Islam berjaya mencapai beberapa hak mereka. 
Maka merdekalah Turki dalam sempadannya yang baru, Mesir dan Iraq di kira sebagai 2 buah 
negara yang merdeka, Hijaz dan Nejd menjadi Negara Saudi. Yaman, Iran dan Afghanistan 
berjaya mengekalkan kawasan bebas, Syria hampir berjaya mendapatkan pengiktirafan 
kemerdekaannya. Perjuangan Palestin telah berjaya menarik perhatian dunia. Umat Islam telah 
berjaya mengatur langkah yang baik -sekali pun lambat - ke arah beberapa matlamat murni 
untuk mengembalikan kebebasan dan keagungan dan membangunkan negara mereka. 

(f) Perang haru. 

Negara-negara Eropah telah keluar dari kancah perang dunia tetapi bibit dengki dan benci masih 
berakar umbi di dalam dada mereka. Perjanjian-perjanjian damai telah memberikan satu 
tamparan hebat bagi kebanyakan negara-negara ini. Keadaan ini telah membawa kepada 
lahirnya idea-idea baru dan prinsip-prinsip fanatik yang ekstrim. Ini sudah tentu akan 
berkesudahan di kalangan bangsa ini (Eropah) satu krisis baru dan perang yang akan 
menghancur lebur kesatuan mereka dan akan menyedarkan semula mereka bagi membuang 
kezaliman yang mereka lakukan itu. Umat Islam sekali lagi di kurniakan peluang untuk 
menyatukan barisan mereka dan berkumpul, melengkapkan kemerdekaan mereka dan 
mengembalikan negara dan kesatuan mereka di bawah panji-panji Amirul-Mukminin. Firman 
Allah yang bermaksud: 

"Dan kami hendak memberi kurnia kepada orang-orang yang tertindas di bumi (Mesir) itu dan hendak 
menjadikan mereka pemimpin dan menjadikan mereka orang-orang yang mewarisi (bumi) (al Qasas:5). 


7. PERTARUNGAN SOSIAL 

Seluruh umat Eropah telah berjaya berkomunikasi dengan masyarakat Islam Timur melalui 
perang-perang salib dan di Barat melalui perhubungan dengan umat Islam 
Andalus.Perhubungan itu bukan saja menguatkan kesatuan politik mereka tetapi mereka 
mendapat faedah sampingan lain iaitu kesedaran mental dan pemikiran. Mereka mengambil 
pelbagai ilmu pengetahuan yang begitu banyak dari Islam. Hasilnya telah lahir kebangkitan ilmu 
pengetahuan yang hebat. Pihak gereja telah bangun menyanggah fenomena ini dengan segala 
kekuatannya. Para sasterawan dan saintis telah dikenakan dengan pelbagai siksa. Orangramai 
dirangsang supaya sama-sama menentang saintis ini. Tetapi kesemuanya ini sia-sia belaka. 
Kebangkitan ilmu akhirnya berjaya dengan penuh kemenangan. Dengan kebangkitan ini, negara 
Eropah telah sedar dan sebaliknya telah menentang gereja. Dengan kebangkitan ini juga 
masyarakat Eropah telah menghapuskan sama sekali kuasa gereja dan meletakkan ahli gereja di 
tempat ibadat dan pertapaan sahaja. Mereka juga telah memaksa Pope tinggal di Kota Vatican. 
Masyarakat Eropah telah membatasi kerja ahli-ahli agama hanya berhubung dengan beberapa 
lingkungan kehidupan yang kecil. Mereka tidak boleh keluar dari lingkungan ini. Agama 
Kristian di Eropah hanya tinggal menjadi sebagai satu pesaka sejarah dan sebagai satu faktor 
mendidik rakyat biasa. Ia juga hanya sebagai satu jalan untuk menguasai, menjajah dan 
menghancurkan pengacau-pengacau politik. 

Ruang sains semakin meluas di kalangan masyarakat Eropah. Penciptaan dan jumpaan baru 
mula berkembang. Jentera-jentera mula menggandakan pengeluaran. Kehidupan mula berwajah 
baru, iaitu kehidupan industri. Serentak dengan ini negara mula menjadi kuat, kuasanya 
menjangkau ke negara-negara lain. Dunia telah berpaling mengadap Eropah dan mencurahkan 
segala hasil kepadanya. Segala harta benda datang melimpah dari segenap tempat. Dengan ini 

tidak dapat di sangkal lagi bahawa kehidupan Eropah dan tamadunnya terus bertunjang kepada 
penyingkiran agama kehidupan masyarakat lebih-lebih lagi dari negara, kehakiman dan sekolah. 
Pandangan kebendaan menjadi keterlaluan dan dijadikan sebagai ukuran dalam setiap perkara. 
Berikutan ini, fenomena tamadun ini adalah materialistik yang meruntuhkan segala ajaran 
agama langit (Islam, Kristian dan Yahudi). Ianya jelas bertentangan dengan asas Islam yang 
menjadikan kesatuan roh dan jasad sebagai asasnya. 

Antara petanda-petanda penting yang sentiasa wujud dalam tamadun barat ialah:- 

a) Atheis dan ragu kepada Allah, tidak mempercayai ruh, melupakan balasan akhirat dan hanya 
berdiri dalam lingkungan alam kebendaan yang boleh di rasa sahaja . Firman Allah yang 
bermaksud, "Mereka hanya mengetahui yang lahir (sahaja) dari kehidupan dunia sedang mereka 
tentang (kehidupan) akhirat adalah lalai" (ar-Rum:7). 

b) Tiada batasan dalam semua perkara, berebut-rebut kelazatan , mempelbagaikan kenikmatan, 
merombak tabi'e alam dari undang-undangnya, memenuhi syahwat perut dan kemaluan, 
menghias wanita dengan berbagai rupa yang menarik, menghancurkan jasad dan akal, 
menghapuskan sistem keluarga dan meruntuh kebahagian rumahtangga. Firman Allah, 
maksudnya, "Dan orang-orang kafir itu hersenang-senang di dunia dan mereka makan seperti 
makannya binatang-binatang. Dan neraka adalah tempat tinggal mereka" (Muhammad:12 ) . 

c) Mengagungkan individu. S etiap manusia hanya mahu kepentingan diri sahaja. Dalam kelas 
dan darjat, setiap cuba meninggi dari yang lain dan masing-masing cuba mendapatkan harta 
dengan menghalangi kelas-kelas yang lain. Di peringkat bangsa-bangsa, setiap bangsa fanatik 
dengan bangsanya dan bukan hanya cuba merendahkan bangsa-bangsa lain, bahkan ia cuba 
menelan bangsa-bangsa yang lebih lemah daripadanya. 

d) Riba . Ianya diterimapakai dan dianggap salah satu cara muamalat. Ianya disebarkan kepada 
semua orang dan semua negara dengan dipelbagaikan bentuk dan jenisnya. 

Manifestasi kebendaan ini telah melahirkan keruntuhan jiwa, kelunturan akhlak dan 
ketidaksungguhan untuk memerangi segala jenayah. Masalah-masalah bertimpa-timpa, timbul 
berbagai prinsip dan ideologi yang meruntuhkan dan lahir pemberontakan yang 
menghancurkan. Sistem ekonomi, masyarakat dan politik tidak pernah mantap. Negara berpecah 
kepada puak-puak dan parti dan akhirnya orang ramai berbunuh-bunuhan sesama sendiri 
kerana tamak dan dendam. Ternyata tamadun moden ini tidak berjaya sama sekali untuk 
menjamin kedamaian dan keharmonian masyarakat manusia. Ia gagal memberikan kebahagiaan 
kepada manusia sekalipun pintu ilmu pengetahuan telah di buka kepada mereka. Pencapaian 
kuasa dan kekuatan untuk mereka hanya berlalu untuk satu kurun sahaja. 

8. CENGKAMAN KEBENDAAN KE ATAS NEGERI ISLAM. 

Orang-orang Eropah berusaha bersungguh-sungguh untuk menenggelamkan seluruh negara 
Islam dengan gelombang hidup kebendaan ini. Dalam masa yang sama mereka berusaha 
menghalang segala faktor-faktor kebangkitan dan kekuatan - ilmu pengetahuan, sains, 
perkilangan dan sistem yang berfaedah - agar tidak terlepas ke tangan umat ini. Mereka 
memperkukuhkan rancangan "serangan sosial" ini dengan bantuan tipu helah politik dan kuasa 
tentera sehingga tercapai apa yang dikehendaki. 

Pembesar-pembesar umat Islam telah diumpan dengan hutang, kerjasama dan segala 
kemudahan. Dengan ini mereka telah berjaya mendapatkan hak campurtangan ekonomi dan 
akhirnya menenggelamkan negeri umat Islam dengan segala modal, bank-bank dan syarikat- 
syarikat mereka. Di tambah pula mereka sendiri yang menguruskan segala kerja-kerja ekonomi 
itu mengikut kehendak dan memonopoli segala keuntungan dan kekayaan yang melimpah ruah. 
Akhirnya mereka berjaya merubah corak pemerintahan, undang-undang dan pelajaran menurut 
corak politik, undang-undang dan kebudayaan mereka walaupun di negara Islam yang paling 
kuat. 

Mereka juga telah mengimpot ke negara Islam ini wanita-wanita separuh bogel mereka, segala 
jenis arak, teater, kelab malam, tempat-tempat hiburan, cerita-cerita, novel-novel, khayalan- 

khayalan, mainan dan gurauan mereka. Di samping itu mereka benarkan di negara Islam segala 
jenis jenayah yang tidak dibolehkan di negara mereka. Mereka telah menghiaskan dunia ini 
dengan kebisingan suara-suara dosa dan memalitkan noda di mata hartawan-hartawan Islam, 
orang-orang yang berpengaruh, berkedudukan dan berkuasa di kalangan umat Islam. 

Tidak cukup hanya setakat ini, mereka telah mendirikan sekolah-sekolah, institusi-institusi 
pengajian tinggi dalam negara Islam dengan mengajarkan atheis ke dalam jiwa anak Islam. 
Mereka mengajar anak-anak Islam bagaimana rendah diri mereka, menghina agama mereka, 
tanahair mereka, meninggalkan segala adat dan kepercayaan mereka dan mengagungkan tiap- 
tiap apa yang datang dari barat. Mereka meyakinkan bahawa apa yang dihasilkan oleh orang- 
orang Eropah sahaja merupakan contoh yang unggul dalam hidup ini. Sekolah-sekolah ini 
mengandungi anak-anak Islam dari golongan atasan sahaja dan sengaja dikhaskan untuk 
mereka. Anak- anak Islam dari golongan ini terdiri dari anak-anak para pembesar, pemerintah 
dan orang-orang yang akan mengambil alih kuasa pemerintahan umat dan rakyat tidak berapa 
lama lagi. Mana-mana pelajar belum cukup masak dengan ajaran mereka, hantaran biasiswa 
dijamin bagi menyempurnakan kematangan pelajaran itu. 

Perang sosial yang teratur hebat itu berjaya menarik hati sesetengah umat Islam. Dia merupakan 
suatu perang yang sangat merbahaya, lebih bahaya dari perang politik dan tentera berpuluh kali 
ganda. 

Setengah dari kalangan umat Islam cukup terpesona dengan tamaddun barat itu dan bercita-cita 
untuk mencelupkannya dengan celupan Islam. Turki pun mengisytiharkan bahawa dia bukan 
lagi negara Islam dan akan mengikut Eropah. Amanullah Khan, Raja Afghanistan juga cuba 
mengikut jejak langkah itu tetapi percubaan itu ia telah membawa kepada penggulingannya. Di 
Mesir, trend pak turut ini menular dengan cepat sehingga kalangan yang terpengaruh terus 
terang mengatakan, "tidak ada jalan lain lagi untuk kita maju melainkan dengan cara kita 
mengambil bulat-bulat tamaddun ini termasuk segala buruk dan baiknya, segala apa yang 
disuka atau tidak disuka dan segala hina dan mulianya". 

Dari Mesir trend ini merebak dengan cepat ke serata negara Islam di sekitarnya hingga sampai 
ke Afrika Barat dan Hijaz. 

Berdasarkan terkesan tamaddun dan kebendaan ke atas negara-negara Islam ini, ianya boleh 
dibahagikan kepada 3 kelompok; 

a) Negara yang dikesani begitu teruk sekali sehingga ke hati dan perasaan di samping merubah 
segala kedudukan dan rupa bentuk. Antaranya; Turki dan Mesir. Pengaruh Islam di kalangan 
masyarakat telah merosot di negara-negara ini. Islam telah dilontar ke dalam masjid, surau 
dan pondok-pondok mengaji Islam sahaja. 

b) Negara yang terkesan hanya pada beberapa bentuk dan upacara-upacara rasmi sahaja seperti 
Iran dan negara- negara Islam utara Afrika. 

c) Kesanya hanya kepada orang tertentu sahaja iaitu golongan intelek dan pemerintah dan tidak 
melibatkan orang awam seperti Syria, Iraq, Hijaz, bahagian-bahagian di Semenanjung Tanah 
Arab dan Kerajaan- kerajaan Islam di sekitarnya. Walau bagaimanapun, gelombang bahaya 
ini bergerak begitu cepat untuk sampai ke tempat yang belum sampai sebelumnya, ke dalam 
jiwa, lapisan dan kedudukan masyarakat sekitarnya. 

Musuh-musuh Islam berjaya menipu bijak pandai umat Islam dengan meletakkan satu tabir tebal 
dihadapan mata orang yang sayangkan agamanya dan menyatakan bahawa Islam itu hanyalah 
bentuk aqidah, ibadat, akhlak di samping beberapa upacara-upacara tertentu, khurafat dan 
manifestasi yang tidak bernilai. Kebodohan umat Islam terhadap hakikat agamanya sendiri turut 
membantu penipuan itu sehingga ramai di antara mereka yang berpuashati dan rela dengan 
gambaran yang diberikan itu. 

Oleh kerana terlalu lama dalam keadaan demikian, menjadi kesukaran apabila kita hendak 
fahamkan kepada mereka bahawa Islam itu suatu sistem masyarakat yang sempurna mencakup 
segenap masalah hidup. Dengan ini boleh kita katakan bahawa tamaddun barat dengan prinsip 
kebendaannya telah menang dalam pertarungan sosial melawan tamaddun Islam sebagaimana 
mereka telah memenangi medan politik dan tentera. 

Ini semua bukan suatu yang pelik kerana kenyataan hidup tidak berbelah bagi dan kekuatan itu 
terletak kepada semua dan begitu juga kelemahan terletak kepada semua. Firman Allah yang 
bermaksud; "Dan masa (kejadian dan kehancuran) itu Kami per gilirkan di antara manusia (agar mereka 
mendapat pelajaran)". (AL-Imran:140). Sekalipun prinsip-prinsip dan pengajaran Islam itu sendiri 
kuat, penuh kesuburan, hidup dan indah, maka ia akan tetap abadi sedemikian kerana dia 
adalah benar. Ffidup manusia tidak akan tegak dengan sempurna dan mulia tanpanya. Sebab dia 
adalah ciptaan Allah, sebagaimana firman Allah yang bermaksud; "Sesungguhnya Kamilah yang 
menurunkan al Qur'an dan Kamilah yang memelihara dan mengajarnya" (al Hijr:9). Firman Allah lagi 
yang bermaksud; 

"Allah tidak menghendaki melainkan menyempurnakan cahayanya sekalipun orang-orang kafir tidak 
menyukainya" (at Taubah:32). 

Kesedaran. 

Sebagaimana pertarungan politik telah menimbulkan kesedaran perasaan kebangsaan kepada 
umat ini, maka penindasan dan kecelaruan sosial ini juga telah melahirkan kesan penyegaran 
semula fikrah Islam. Timbul suara di sana sini meminta supaya kembali kepada Islam, dipelajari 
hukum hakam dilaksanakan sistemnya. Akan tiba tidak lama lagi saat keruntuhan tamaddun 
kebendaan di atas kepala pendokong-pendokongnya. Ketika itu mereka akan merasakan betapa 
ruh mereka itu lapar meronta di hati dan di jiwa mereka. Di kala itu mereka tidak akan 
mendapat apa jua makanan, penyembuhan dan pengubatan melainkan dalam ajaran Al-Quran 
yang mulia ini. Firman Allah yang bermaksud; "Hai manusia , sesungguhnya telah datang kepada mu 
pelajaran dari Tuhan mu dan penyembuh bagi penyakit-penyakit (yang berada) dalam dada dan petunjuk 
serta rahmat bagi orang-orang yang beriman. Katakanlah dengan kurnia Allah dan rahmatNya hendaklah 
dengan itu meraka bergembira. Kurnia Allah rahmatNya itu adalah lebih baik dari apa yang mereka 
kumpulkan" . (Yunus:58). 


9. DAKWAH KITA; DAKWAH KEBANGKITAN DAN MENYELAMAT 


(a) Peninggalan yang berat 

Wahai saudara-saudara seislamku, Allah menghendaki kita mewarisi peninggalan yang berat 
dengan bebanan tanggungjawab yang besar. Allah mahu sinar dakwah kamu ini menyinari 
segenap kegelapan. Allah telah memberi peluang kepada anda meninggikan kalimatNya dan 
syariatnya dengan mendirikan semula negara Islam yang baru. Firman Allah yang bermaksud; 
"Sesungguhnya Allah pasti menolong orang menolong (agamanya), sesungguhnya Allah benar-benar 
maha kuat lagi maha perkasa" (al-Hajj:40). 

(b) Matlamat am kita. 

Apakah yang kita mahu wahai saudara-saudaraku..? 

Adakah kita mahu mengumpulkan harta, sedang ia hanyalah bayangan yang akan lenyap. Atau 
adakah kita mahu kemasyhuran, sedangkan ianya akan hilang. Atau adakah kita mahu menjadi 
samseng di muka bumi ini..? Firman Allah yang bermaksud; "Sesungguhnya bumi (ini) kepunyaan 
Allah , dipesakakannya kepada siapa yang dikehendakiNya dari hamba-hambaNya (al A' r af:12 8). Dan kita 
juga membaca firman Allah yang bermaksud; 

"Negeri akhirat itu Kami jadikan untuk orang-orang yang tidak ingin menyombongkan diri dan berbuat 
kerosakan di (muka) bumi dan kesudahan (yang baik) itu adalah bagi orang-orang yang bertakwa" ( al 
Qasas:83). 

Allah menjadi saksi bahawa kita tidak mahu itu semua dan kita tidak mengajak manusia 
kepadanya, tetapi ingatlah saudara sekelian, bahawa anda semua mempunyai dua matlamat 
asasi; 

a) Membebaskan tanahair Islam dari sebarang kuasa asing. Ini adalah hak semula jadi setiap 
insan dan tidak boleh ditolak kecuali orang zalim atau bersifat kuku besi. 

b) Menegakkan sebuah negara Islam yang bebas mengamalkan undang-undang Islam, 
melaksanakan sistem Islam dalam masyarakat, mengiklankan prinsip-prinsipnya dan 
menyampaikan dakwahnya kepada manusia. Selagi ia tidak tertegak, seluruh umat Islam 
adalah berdosa dan bertanggungjawab di hadapan Allah 'azza wa jalla atas kecuaian dan 
kelemahan mereka. Menjadi suatu kezaliman kepada seluruh manusia dalam keadaan 
sekarang ini bila tertegaknya negara-negara yang berdiri atas prinsip-prinsip zalim dan 
melaungkan slogan-slogan jahat tetapi tidak ada di kalangan manusia ini orang yang 
berusaha untuk menegakkan sebuah negara yang hak, adil dan sejahtera. 

Kita mahu melaksanakan 2 matlamat ini di Lembah Nil, Negeri-negeri Arab dan di setiap bumi 
yang beraqidah Islam iaitu kerana agama, nasionaliti dan aqidah telah menyatukan seluruh 
mereka. 


(c) Matlamat Khas Kita. 

Selepas dua matlamat tadi, kita mempunyai beberapa matlamat khas pula dimana masyarakat 
tidak akan menjadi sempurna Islam tanpanya. 

Ingatlah wahai saudaraku. 

Lebih 60% dari rakyat Mesir hidup lebih rendah dari binatang. Mereka berhempas pulas untuk 
mendapat sesuap makanan. Negeri Mesir diancam kebuluran dan terdedah kepada pelbagai 
masalah ekonomi yang tidak diketahui bagaimana untuk mengatasinya kecuali Allah. Di Mesir 
terdapat lebih dari 320 syarikat asing yang memonopoli sektor awam di seluruh negara. Jentera- 
jentera perniagaan, perkilangan dan sektor-sektor ekonomi semuanya di tangan asing yang 
mengenakan riba. Segala kekayaan harta benda secepat kilat berpindah ke tangan mereka dari 
tangan peribumi. Mesir merupakan negara yang paling teruk menderita pelbagai penyakit dan 
kecacatan. Lebih dari 90% rakyat Mesir diancam oleh penyakit tubuh badan dan kecacatan 
pancaindera. Sampai sekarang lebih dari 80 % penduduk Mesir masih lagi mengalami buta 
huruf. Lebih dari 100 000 orang yang berpelajaran pula hanya sekadar sekolah rendah. 

Jenayah berganda sehingga yang keluar dari penjara lebih ramai dari sekolah. Di samping itu 
hingga kini, Mesir tidak mampu untuk menyediakan pasukan tentera yang lengkap sempurna. 
Keadaan yang sama berlaku di seluruh dunia Islam. Menjadi matlamat anda sekalian untuk 
berusaha memperbaiki mutu pelajaran, memerangi kemiskinan, kejahilan, penyakit, jenayah dan 
membentuk masyarakat yang contoh yang layak dipanggil Islam. 

(d) Wasilah Am Kita. 

Bagaimana kita boleh sampai ke matlamat-matlamat ini...? 

Syarahan-syarahan, ceramah-ceramah, surat, kursus dan mengkaji sebab kelemahan, kesemua ini 
adalah tidak mencukupi dan tidak banyak memberi faedah untuk sampai kepada matlamat yang 
disebut tadi. Dalam setiap dakwah ada cara yang perlu diambil dan dilaksanakan. Cara-cara am 
untuk berdakwah tidak lebih dan tidak kurang dari 3 perkara; 

1 . Iman yang mendalam. 

2. Pembentukan yang rapi. 

3. Kerja terus menerus. 

Inilah wasilah kita secara umumnya wahai saudaraku. 

Percayalah dengan fikrahmu, berkumpullah dan berusahalah dengan teguh. 

(f) Wasilah Tambahan. 

Selain cara-cara am tadi, terdapat cara sampingan yang kadngkala perlu diambil dan diikuti. 
Ada yang positif dan ada yang negatif. Ada yang selaras dengan uruf setempat dan ada yang 
menyalahi dan bertentangan. Ada yang lembut dan ada yang keras. Kita perlu melatih diri kita 
mengikuti kesemua bentuk tersebut dan bersedia demi menjamin kejayaan Islam. Kadangkala 

kita dituntut supaya menyanggahi adat dan kebiasaan. Kadangkala kita diminta keluar dari cara 
kebiasaan orang ramai. Sebenarnya tidak di katakan hakikat dakwah melainkan terpaksa keluar 
dari kebiasaan orangramai manusia dan bangun merubah segala adat kebiasaan. 

Apakah anda sekelian bersedia untuk itu wahai saudaraku? 

(g) Keraguan. 

Ramai orang akan berkata; apa guna wasilah- wasilah ini.? Adakah ia akan mampu membangun 
dan menyusun masyarakat yang telah tenggelam dalam masalah dan gejala yang begitu parah 
ini.? Bagaimana kamu hendak memperbaiki ekonomi tanpa menggunakan riba..? Bagaimana 
kamu hendak lakukan dengan wanita.? Bagaimana kamu mampu merampas semula hak kamu 
tanpa menggunakan kekuatan.? 

Ketahuilah wahai saudaraku.. 

Segala was-was syaitan yang dicampakkan ke dalam cita-cita setiap muslih itu (reformis) akan 
dihilangkan oleh Allah. Dia amat mengetahui dan bijaksana. Peringatkan kepada mereka, sejarah 
pernah menceritakan kepada kita kisah umat-umat yang telah lalu dan kini. Ianya mengandungi 
pelbagai pengajaran dan penyedaran. Umat yang berjuang untuk hidup tidak mungkin akan 
mati. 

(h) Halangan-halangan dijalan kita. 

Suka saya berterus terang kepada anda semua., sesungguhnya dakwah anda ini masih belum 
dikenali oleh ramai. Pada hari mereka mengenali dan mengetahui matlamat dan objektifnya, ia 
akan menerima tentangan yang hebat. Anda akan dapati di hadapan kamu berbagai kesusahan 
dan halangan yang akan menghalang anda. Pada masa itu barulah sebenarnya anda mula 
mengikut jejak ahli-ahli dakwah. Sekarang mereka masih belum mengetahui lagi. Anda masih di 
peringkat awal dakwah dan anda perlu bersedia dengan keperluan perjuangan dan jihad. 
Kejahilan rakyat tentang hakikat Islam akan menjadi penghalang jalan dakwah anda. Anda akan 
dapati sesetengah ahli-ahli agama dan ulama-ulama rasmi merasa pelik dengan fikrah anda. 
Mereka akan menentang jihad anda. Para pemimpin, ketua, orang-orang kenamaan dan 
mempunyai kuasa akan membenci anda. Semua pemerintah akan bekerjasama menghalang 
anda, cuba menyekat aktiviti-aktiviti anda dan meletak halangan di tengah jalan dakwah anda. 

Lanun-lanun itu juga akan berganding bahu untuk menentang dan memadam sinar dakwah 
anda. Mereka akan meminta bantuan pemerintah-pemerintah yang lemah dan orang yang 
berakhlak buruk untuk tujuan yang sama. Anda akan dimusuhi dan di benci. Anda akan difitnah 
dan ditohmah. Mereka akan berusaha menampilkan segala kekurangan terhadap dakwah anda. 
Dengan kekuatan dan kekuasaan yang ada pada mereka, mereka cuba menampakkan anda 
kepada orangramai dengan gambaran yang paling hodoh. Mereka akan menindas dengan harta 
dan kuasa mereka. Firman Allah yang bermaksud; " Mereka itu mahu memadamkan agama Allah 
dengan mulut mereka dan Allah penyempurna agamaNya sekalipun di henci oleh orang-orang kafir" (as 
Saff:8). 

Ketika itu anda akan memasuki era cubaan dan ujian (mehnah). Anda akan dipenjara, ditangkap, 
dipencilkan dan di rampas segala harta benda kamu. Segala kerja anda akan disekat dan rumah 
anda akan digelidah. Mungkin masa ujian ini akan menjadi begitu panjang. Firman Allah yang 
bermaksud; "Apakah manusia itu mengira mereka akan ditinggalkan begitu saja untuk berkata kami telah 
beriman sedangkan mereka tidak diuji" (al Ankabut:2). 

Tetapi Allah telah berjanji kepada anda selepas kesemuanya ini iaitu kemenangan orang-orang 
mujahidin dan pahala orang yang berusaha baik. Firman Allah yang bermaksud; "Hai orang- 
orang yang beriman , sukakah kamu ditunjukkan satu perniagaan yang dapat menyelamatkan kamu dari 
azab yang pedih" (as SaffilO). Maka apakah anda akan tetap menjadi penyokong-penyokong Allah? 

(I) Faktor-Faktor Kejayaan. 

Suatu kemestian yang perlu disebut di sini wahai saudaraku. 

Di dalam segala rintangan ini, kita perlu ingat bahawa kita berdakwah kepada Allah. Ianya 
adalah dakwah yang paling tinggi. Kita mengajak dengan fikrah Islam, suatu fikrah yang paling 
kuat. Kita kemukakan kepada manusia Syariat al Quran iaitu syariat yang paling adil. Firman 
Allah yang bermaksud; " Celupan Allah dan siapakah yang lebih baik celupannya daripada Allah" (al 
Bacjarah:138) Seluruh alam memerlukan dakwah ini. Setiap yang ada di dalamnya bersedia 
memberikan jalannya. 

Kita sesungguhnya bersyukur kepada Allah kerana kita terlepas dari ketamakan untuk diri 
sendiri dan jauh dari kepentingan diri. Kiita tidak bermaksud selain dari Allah dan kebajikan 
manusia. Kita tidak bekerja melainkan kerana mencari keredhaanNya. Kita sesungguhnya 
sentiasa menunggu sokongan dan pertolongan dari Allah. Sesiapa yang ditolongkan oleh Allah 
maka dia tidak akan kalah. Firman Allah yang bermaksud; "Yang demikian itu kerana 
sesungguhnya Allah adalah pelindung orang-orang beriman dan kerana sesungguhnya orang-orang kafir 
itu tiada mempunyai pelindung" (Muhammad:ll). 

Kekuatan dakwah kita, keperluan dunia kepadanya, kemurnian tujuan kita dan sokongan Allah 
kepada kita adalah faktor-faktor kejayaan kita yang tidak dapat digugat oleh sebarang galangan 
dan tidak dapat dihalang oleh sebarang halangan. Firman Allah yang bermaksud; "Dan Allah 
berkuasa terhadap urusannya tetapi kebanyakan manusia tidak mengetahui" (Yusuf:21). 


10. WASIAT 

Wahai saudaraku, dengarlah!. 

Apa yang saya mahu dari kalimat-kalimat ini ialah untuk membentangkan fikrah anda di 
hadapan anda sekelian. Boleh jadi detik-detik getir sedang menanti kita menyebabkan kita akan 
berpisah. Pada ketika itu saya tidak akan dapat lagi bercakap atau menulis kepada kamu. Oleh 
itu saya berwasiat kepada anda sekelian; telitilah kalimat ini, ingatilahnya sedaya yang boleh dan 
bersatulah padanya. Sesungguhnya setiap kalimat ini mengandungi erti-erti yang sangat padat. 
Wahai saudaraku; 

Anda sekelian bukan satu pertubuhan kebajikan, bukan parti politik, juga bukan suatu badan 
yang dibentuk untuk tujuan-tujuan terbatas. Anda sebenarnya adalah suatu roh baru yang 
mengalir di hati umat ini dan dihidupkan dengan al Quran. Anda adalah suatu suara yang 
bergema tinggi melaungkan dakwah Rasulullah saw. Tidak keterlaluan jika anda merasai 
bahawa anda adalah penanggung beban Kenabian setelah kesemua manusia enggan 
melakukakannya. 


Andainya anda ditanya, kamu mengajak kepada apa..? Katakanlah, kami mengajak kepada Islam 
yang di bawa oleh Nabi Muhammad saw. Pemerintahan adalah sebahagian daripada ajarannya. 
Kebebasan adalah salah satu dari tuntutannya. Jika dikatakan kepada anda., ini adalah politik. 
Katakanlah inilah dia Islam dan kami tidak tahu pembahagian seperti ini. Andainya mereka 
mengatakan kamu penyeru revolusi. Katakanlah, kami adalah penyeru kebenaran dan 
kedamaian. Jika kamu mengganggu dan menghalang dakwah kami, Allah telah membenarkan 
kami mempertahankan diri dan kamu adalah pengacau yang zalim. Andainya dikatakan kepada 
anda; kamu meminta bantuan dari orang tertentu atau mana-mana pertubuhan. Katakanlah, 
kami hanya beriman kepada Allah sahaja dan kami kufur dengan segala sekutu-sekutu. Jika 
mereka ber keras meneruskan permusuhan mereka, katakanlah., kami tidak mahu orang-orang 
yang jahil. 


11. KEWAJIPAN. 

Wahai saudaraku; 

Berimanlah kepada Allah, berbanggalah dengan mengenali dan bergantung kepadaNya. 
Janganlah kamu takut dan gerun selain dari-Nya. Tunaikanlah segala kewajipanNya dan 

jauhilah larangan-Nya. Berakhlaklah dengan akhlak yang mulia dan sempurna. Jadilah orang- 
orang yang mantap dengan akhlak, mulia dengan apa yang dikurniakan oleh Allah kepada 
kamu iaitu kemuliaan orang mukmin dan orang-orang yang bertakwa. 

Tatapilah dan kajilah al Quran. Bincanglah Seerah Nabimu. Jadilah orang yang beramal dan 
bukannya orang yang suka bercakap dan berdebat. Bila Allah memberikan hidayat kepada 
seseorang, maka diberinya ilham untuk beramal. Sesuatu kaum itu tidak sesat selepas mereka 
mendapat petunjuk kecuali orang-orang yang suka berdebat. Kasih mengasihilah di antara kamu 
dan jaga serapi-rapinya ikatan kamu kerana ia merupakan rahsia kekuatan kamu dan tunjang 
kejayaan kamu. Tetapkanlah diri kamu sehingga Allah membuka di antara kamu dan kaummu 
dengan kebenaran. Dialah sebaik-baik pembuka. 

Dengar dan patuhlah kepada pemimpin kamu di masa susah dan senang, ketika segar dan lesu. 
Mereka adalah simbol fikrah kamu dan penghubung di antara kamu. 

Selepas itu tunggulah kemenangan dan sokongan dari Allah. Peluang tetap akan datang dan 
janganlah ragu. 

Pada hari itu orang-orang mukmin akan merasa gembira dengan pertolongan Allah. Allah akan menolong 
sesiapa yang dikehendakinya. Dia Maha Berkuasa lagi Penyanyang (Al-Ruum) 

Allahu Akbar walil-Llahi- hamd. 

RINGKASAN 

1 Risalah Nabi saw - pemisah alam gelap dan cahaya dan pengisytiharan bagi satu sistem baru 
untuk manusia. 

2 Quran menjelaskan segala usul pemulihan sosial berasaskan: (rabbaniah/ ketinggian manusia/ 
akidah pembalasan/ ukhuwwah kemanusia/ takaful lelaki dan wanita/ jaminan sosial/ mengekang nafsu/ 
ketegasan undang-undang/ penyatuan ummat/ jihad menegakkan kebenaran/ kepentingan wujud 
negara Islam) 

3 Perlunya amalan disamping teori. Kewajipan akan melahirkan hasil pemulihan manusia: 
(solat dan munajat / puasa dan iffah/ zakat dan infacj/haji dan renungan/ kerja usaha/ jihad/ nasihat/ 
mencari ilmu/ muamalah yang baik/ menjaga jasad/ solidaritas sosial). 

4 Tegak Negara Islam atas asas syumul ini. Lahir kesatuan kemasyarakatan, politik dll. Ia 
berjaya hancurkan keberhalaan, syirik, yahudi dan kristian dari bumi Arab. Terus mara ke 
Eropah dari timur dan barat. Semua laut dikuasai oleh Islam. 

5 Umat Islam mengambil semua tamaddun dunia dengan tapisan Islam. 

6 Faktor kelemahan mula menyerap: (perselisihan politik dan perebutan kuasa/ agama menjadi cakap 
dan perdebatan/ tenggelam dalam kemewahan/ perpindahan kuasa kepada bukan Arab/ lalai ilmu Sains/ 
ghurur dengan kekuatan sendiri/ terdaya dengan kuffar -jadi pak turut) 

Pertarungan politik : 

7 Monggol menyerang, negara Islam pecah, Kristian ambil peluang. 

8 Umat mula sedar- Solahuddin & Zahir Baybars menangkis - Islam tegak kembali dan 
menawan Istanbul melalui Othmaniah. 

9 Eropah menggunakan ilmu dari tamadun Islam bangkit - menawan Sepanyol. Mereka maju 
dengan cepat, meneroka dan mencipta. 

10 Serangan baru - menjajah negeri Islam dan menghancurkan Othmaniah selepas perang dunia 
I. Pusaka Othmaniah dibahagikan sesama kristian. 

1 1 Umat bangkit kembali - menuntut kebebasan dan kemerdekaan. 

Pertarungan Kemasyarakatan . 

12 Tamaddun Islam membuka mata Eropah - ditentang oleh gereja -penyiksaan - akhirnya 
gereja kalah dan dicampakkan ke ruang yang sempit. 

13 Kemajuan berterusan dan agama diketepikan - kehancuran mula terserlah kerana 
terlalu kebendaan : (Menolak tuhan/ kebebasan tanpa sekatan/ kebebasan individu/ 
riba dll) Eropah gagal membahagiakan manusia. 

14 Cengkaman kebendaan menular ke dalam umat Islam - barat ekspot materialism dan 
menghalang unsur kekuatan. 

15 Eropah menguasai ekonomi umat, membawa cara hidup mereka, membina sekolah 
untuk serangan pemikiran. 

16 Umat Islam mula kagum dengan barat dan cuba membuang Islam (Turki). Islam 
digambarkan secara silap. 

17 Eropah menang dalam perang sosial selepas perang politik. 

DAKWAH KITA ADALAH PENYELAMAT: 

18 Beban adalah berat. Kita tidak inginkan harta dan pangkat tetapi kita mahu : (bebaskan 
tanahair Islam dan mendirikan daulah Islam). 

19 Kemudian kita mahu membaiki keilmuan masyarakat Islam, mutu kehidupan dan 
membuang penyakit dan jenayah. 

20 Cara kita : Iman yang mendalam, pembentukan yang rapi dan kerja yang berterusan. Wasilah 
kita ialah semua cara yang syarT - terpaksa berdepan dengan masyarakat untuk buat 
perubahan. 

21 Akan ada orang yang memandang remeh kerja ini dan menganggap tidak mampu merubah. 

22 Dakwah ini belum dikenali - orang ramai, kerajaan dan negara-negara akan menentang bila 
mereka tahu. Tohmahan, fitnah akan terjadi. Penjara, siksaan dan pengusiran mesti berlaku. 
Bersedialah ! 

23 Kita akan menang - (sebaik-baik dakwah, keperluan manusia, kesucian niat kita dan 
pertolongan Allah) menguatkan keyakinan kita. 

24 Perlu segera menyahut seruan, mengukuh fikrah dan kesatuan. 

25 Kita bukan parti politik, bukan badan kebajikan atau persatuan terhad. Kita adalah roh baru 
untuk ummat manusia. 

26 Dakwah kita - Islam dan politik sebahagian darinya. 

27 Kita bukan golongan penentang tetapi akan menentang sesiapa yang menghalang kebenaran. 

